text: EM og VM til Esbjerg
  30 november 2014 kl. 12.20
  Esbjerg er blevet tildelt to store slutrunder i Curling. EM for mænd og kvinder i 2015 og VM for kvinder i 2019.
  EM for både mænd og kvinder skal afholdes i Esbjerg Curlinghal og Granly Hockey Arena i november næste år. VM for kvinder bliver afholdt i marts 2019.
  Esbjerg havde sin første store internationale turnering i curling i 2011, da kvindernes VM ligeledes blev afholdt i byen.
  Der har netop været afholdt EM i Champéry i Schweiz. Finalerne blev spillet i går og hos mændene vandt Sverige, mens de kvindelige europamestre blev Schweiz. De danske kvinder blev nummer fire, mens mændene måtte nøjes med en niendeplads.
  Til EM i Esbjerg til næste år forventes der op mod 10.000 tilskuere.
  